**ЭРҮҮЛ МЭНДИЙН СТАТИСТИК ТАЙЛАН, МЭДЭЭ, МЭДЭЭЛЛИЙН АЛДААГ ИЛРҮҮЛЖ, ЗАСВАР, БАРИМТЖУУЛАЛТ ХИЙХ ЖУРМЫН**

 **ТӨСЛИЙН ТАНИЛЦУУЛГА**

**Нэг. Журмын төсөл боловсруулах болсон үндэслэл, шаардлага**

 Эрүүл мэндийн статистик тайлан, мэдээг цуглуулж, нэгтгэн боловсруулах, тархаахтай холбогдох харилцааг Статистикийн тухай хууль, Эрүүл мэндийн тухай хууль, Зөрчлийн тухай хууль, Эрүүл мэндийн сайдын 2019 оны А/611 тоот тушаалаар тодорхойлсон боловч алдааг илрүүлж, засвар, баримтжуулалт хийх талаар дурдаагүй байдаг.

Эрүүл мэндийн тухай хуулийн 8.1.19 дахь заалтад эрүүл мэндийн статистик мэдээллийг нэгтгэн гаргах, мэдээлэх, 12.1.5 дахь заалтад аймаг, нийслэлийн эрүүл мэндийн газар нь харьяалах нутаг дэвсгэрийн хүн амын эрүүл мэндийн статистик мэдээлэл, эрүүл мэндийн байгууллагын тайлан, мэдээ, мэдээллийг нэгтгэн холбогдох байгууллагад өгөх бүрэн эрхийг хэрэгжүүлэх, мөн хуулийн 20.2.6 дахь заалтад эрүүл мэндийн байгууллага нь үйл ажиллагааны тайлан, мэдээг хугацаанд нь гаргаж өгөх, бусад байгууллага, иргэнийг эрүүл мэндийн асуудлаар өөрийн үйл ажиллагаатай холбоотой мэдээллээр хангах чиг үүргийг хэрэгжүүлэх явцад тайлан, мэдээг дутуу, алдаатай гаргаж тархаасан тохиолдолд Статистикийн тухай хуулийн 16.3 дахь заалт, Зөрчлийн тухай хуулийн 15.2.1 дэх, 15.25 дахь заалтуудад хүлээлгэх хариуцлагыг заасан нь алдааг илрүүлж, засвар, баримтжуулалт хийх журмыг боловсруулах хууль зүйн үндэслэлийг тодорхойлж байна.

Эрүүл мэндийн статистик тайлан, мэдээ, мэдээллийг цуглуулж, нэгтгэн боловсруулах, тархаахтай холбогдох дараах нийтлэг алдаа, дутагдал гарч байна. Үүнд:

* Тайлан, мэдээ, мэдээлэлд техникийн алдаа, хэмжилтийн алдаа, хамралтын алдаа, боловсруулалтын алдаа илэрч байна;
* Алдаанаас сэргийлэх, илэрсэн алдааг залруулах, баримтжуулах журам байхгүй;
* Нийтлэг илэрч буй алдаанд дүн шинжилгээ хийх, цаашид авах арга хэмжээ тодорхойгүй;

**Хоёр. Журмын бүтэц, зохицуулалт, хамрах хүрээ**

Журмын төсөл нь 4 хавсралттай

* 1. Нэгдүгээр хавсралт эрүүл мэндийн статистик тайлан, мэдээ, мэдээллийн алдааг илрүүлж, засвар, баримтжуулалт хийх журам нь долоон бүлэгтэй. Үүнд:
		1. Нэгдүгээр бүлэг энэхүү журмын зорилгыг тодорхойлсон;
		2. Хоёрдугаар бүлэгт нэр томьёоны тодорхойлолтын бүлэгт тайлан, мэдээ, мэдээлэл цуглуулах, мэдээлэл шалгах, алдаа, мэдээлэлд засвар хийх болон мэдээлэл тархаах зэрэг нэр томьёог тайлбарласан;
		3. Гуравдугаар бүлэгт энэхүү журмын хамрах хүрээг эрүүл мэндийн статистик тайлан, мэдээ, мэдээлэл болон эрүүл мэндийн байгууллагын төрлөөр нь тусгаж оруулсан;
		4. Дөрөвдүгээр бүлэг гарч болзошгүй нийтлэг алдааны төрлүүдийг тайлбарласан.
		5. Тавдугаар бүлэгт тайлан, мэдээ, мэдээллийг шалгах түвшин, хийх шалгалтуудыг тодорхой оруулан тайлбарласан;
		6. Зургаадугаар бүлэгт тайлан, мэдээнд илэрсэн алдааг засварлах, засварыг баримтжуулах, илэрсэн алдаанд дүн шинжилгээ хийх аргуудыг тайлбарласан;
		7. Долоодугаар бүлэгт тайлан, мэдээнд алдаа гарахаас урьдчилан сэргийлэх зарчим, үйл ажиллагааг тайлбарласан;
	2. Хоёрдугаар хавсралтаар эрүүл мэндийн статистикийн тайлан, мэдээнд хийх шалгалтуудыг тодорхойлж оруулсан.
	3. Гуравдугаар хавсралтаар тайлан, мэдээнд илэрсэн алдааны баримтжуулалтын загвар хүснэгтийг оруулсан.
	4. Дөрөвдүгээр хавсралтаар тайлан, мэдээнд илэрсэн алдааны засварын баримтжуулалтын загвар хүснэгтийг оруулсан.

**Гурав. Журмын төсөл батлагдсанаар гарах үр дүн**

Энэхүү журам батлагдсанаар эрүүл мэндийн статистикийн тайлан, мэдээ, мэдээллийг цуглуулж, нэгтгэн боловсруулж, тархаах явцад тайлан, мэдээнд гарч буй алдааг илрүүлж, баримтжуулж, залруулж, алдааны төрөл, шалтгаанд дүн шинжилгээ хийснээр цаашид гарах алдааг багасгаж, үнэн бодит байдал болон тайлан, мэдээ, мэдээллийн чанар сайжрах нөхцөл бүрдэнэ.

ЖУРАМ БАТЛАХ ТУХАЙ

“Эрүүл мэндийн тухай” хуулийн 8 дугаар зүйлийн 8.1.19, 12 дугаар зүйлийн 12.1.5 дахь хэсэг, 20 дугаар зүйлийн 20.2.6 дахь хэсэг, “Статистикийн тухай” хуулийн 9 дүгээр зүйлийн 9.5, 9.6 дахь хэсэг, 16 дугаар зүйлийн 16.3 дахь хэсэг, Зөрчлийн тухай хуулийн 10 дугаар зүйлийн 10.21.2 дох хэсэг , 15 дугаар зүйлийн 15.2.1 дэх хэсэг,15.25 дахь хэсэг, ЭМС-ын 2019 оны 12 сарын 30-ны өдрийн А/611 тоот тушаалыг тус тус үндэслэн ТУШААХ нь:

1. “Эрүүл мэндийн статистик тайлан, мэдээ, мэдээллийн алдааг илрүүлж, засвар, баримтжуулалт хийх журам”-г нэгдүгээр хавсралтаар, “Эрүүл мэндийн статистик тайлан, мэдээ, мэдээлэлд хийх шалгалтууд”-г хоёрдугаар хавсралтаар, “Тайлан, мэдээнд илэрсэн алдааны баримтжуулалт”-г гуравдугаар хавсралтаар, “Тайлан, мэдээнд илэрсэн алдааны засвар, өөрчлөлтийн баримтжуулалт”-г дөрөвдүгээр хавсралтаар тус тус баталсугай.
2. Энэхүү журмыг 2023 оны ... сарын ...-ний өдрөөс эхлэн мөрдөж ажиллахыг өмчийн бүх хэлбэрийн Эрүүл мэндийн байгууллагын дарга, захирал нарт даалгасугай.
3. Тушаалын хэрэгжилтэд хяналт тавьж ажиллахыг Эрүүл мэндийн мэдээллийн алба /Б.Доржмягмар/-т үүрэг болгосугай.

ЗАХИРАЛ Б.НАРАНТУЯА

*Эрүүл мэндийн хөгжлийн төвийн захирлын*

*2023 оны ..... дугаар сарын .....-ны*

*өдрийн ..... дугаар тушаалын*

*1 дүгээр хавсралт*

**ЭРҮҮЛ МЭНДИЙН СТАТИСТИК ТАЙЛАН, МЭДЭЭ, МЭДЭЭЛЛИЙН АЛДААГ ИЛРҮҮЛЖ,**

**ЗАСВАР, БАРИМТЖУУЛАЛТ ХИЙХ ЖУРАМ**

**Нэг. Зорилго**

* 1. Энэхүү журмын зорилго нь эрүүл мэндийн статистик мэдээллийг цуглуулж, нэгтгэн боловсруулж, тархаах явцад тайлан, мэдээнд гарч буй алдааг илрүүлэх, баримтжуулах, залруулах, алдааны төрөл, шалтгаанд дүн шинжилгээ хийх, статистикийн чанарын шалгууруудыг бүрэн хэрэгжүүлэхэд чиглэгдэнэ.

**Хоёр. Нэр томьёоны тодорхойлолт**

* 1. Энэхүү журамд хэрэглэсэн дараах нэр томьёог дор дурдсан утгаар ойлгоно:
		1. “мэдээлэл цуглуулах” гэж батлагдсан аргачлал, үзүүлэлтүүдээр холбогдох асуултуудад хариу өгөх, үр дүнг үнэлэх боломж олгох, зорилтот хувьсагчийг бий болгох үйл явц;
		2. “мэдээлэл шалгах” гэж цуглуулж, цахим хэлбэрт оруулсан өгөгдлүүдийн алдааг шалгаж батлах үйл ажиллагааг;
		3. “алдаа” гэж ажиглалтын өгөгдлийн утга, бодит утгын зөрүү болон статистик тайлан, мэдээ, мэдээлэл гаргах, тархаах үйл ажиллагааны горимд нийцэхгүй нөхцөл байдлыг;
		4. “мэдээлэлд засвар хийх” гэж алдаа болон логик уялдаагүй, алдаатай байж болзошгүй өгөгдөл, мэдээллийг илрүүлж, залруулах зорилгоор хийгдэж буй үйл ажиллагааг;
		5. “мэдээлэл тархаалт” гэж мэдээлэл гаргагчдаас статистик тайлан, мэдээ, мэдээлэл, мета мэдээллийг хэрэглэгчдэд хүртээмжтэй болгох үүднээс гүйцэтгэж буй бүх үйл ажиллагааг;

**Гурав. Хамрах хүрээ**

* 1. Энэхүү журмын үйлчлэх хүрээ нь өмчийн бүх хэлбэрийн Эрүүл мэндийн байгууллагуудад хамаарна. Үүнд:
		1. Эрүүл мэндийн хөгжлийн төв
		2. Аймаг, нийслэлийн эрүүл мэндийн газар
		3. Төв эмнэлэг, тусгай мэргэжлийн төв
		4. Бүсийн оношилгоо эмчилгээний төв
		5. Аймаг, дүүргийн нэгдсэн эмнэлэг, эрүүл мэндийн төв
		6. Өрх, сум, тосгоны эрүүл мэндийн төв, сумын нэгдсэн эмнэлэг
		7. Хувийн хэвшлийн эрүүл мэндийн байгууллага
		8. Бусад салбарын эрүүл мэндийн байгууллага
		9. Эм, ханган нийлүүлэх байгууллага, эмийн үйлдвэр
	2. Уг журам нь эрүүл мэндийн байгууллагуудаас гаргаж байгаа бүх төрлийн статистик тайлан, мэдээ, мэдээлэлд хамаарна. Үүнд:
		1. Өрх, сум, тосгоны эрүүл мэндийн төв, сумын нэгдсэн эмнэлгүүдэд бүртгэгдэж буй анхдагч мэдээлэл;
		2. Аймаг, нийслэлийн эрүүл мэндийн газарт өмчийн бүх хэлбэрийн эрүүл мэндийн байгууллагуудаас цуглуулж, хүлээн авч нэгтгэж байгаа мэдээлэл;
		3. Эрүүл мэндийн хөгжлийн төвд Эрүүл мэндийн яамнаас тусгай зөвшөөрөл бүхий хувийн хэвшлийн эрүүл мэндийн байгууллагууд, төв эмнэлэг, тусгай мэргэжлийн төвүүд, аймаг, нийслэлийн эрүүл мэндийн газруудаас цуглуулж, хүлээн авч, нэгтгэж байгаа мэдээлэл;

**Дөрөв. Гарч болзошгүй нийтлэг алдааны төрлүүд**

* 1. Статистик мэдээлэлд дараах төрлийн алдаанууд нийтлэг гарч болзошгүй:

4.1.1 Техник алдаа

* Хэл бичгийн дүрмийн болон найруулгын алдаа;
* Зураг, хүснэгтийн гарчиг болон текстэн мэдээллийн хэмжих нэгж, хоорондын уялдаагүй байдал;
* Таслалын дараах тоог зөрүүлж шивэх, үзүүлэлтийг оронгийн алдаатай шивэх;
* Мэдээллийг давхар шивсэн эсхүл орхисон, алгассан, зөрүүлсэн, өмнөх тайлан, мэдээгээр өгсөн файлаа дахин илгээсэн, системд давтан шивсэн, өссөн дүнгээр мэдээлээгүй, хоосон файл илгээсэн, дамжуулсан;
* Балансын болон логик (үзүүлэлт хоорондын уялдаа)-ийн алдаа;
	+ 1. Хэмжилтийн алдаа
* Үзүүлэлтийн ойлголт, тодорхойлолт, тооцох арга зүйг буруу, ташаа ойлгож цуглуулсан/мэдээлсэн, үзүүлэлт дутуу нөхсөн, үзүүлэлтийг тайлбаргүйгээр хэт зөрүүтэй ирүүлсэн *(өссөн/буурсан);*
* Маягтад заасан хэмжих нэгжээр тооцож ирүүлээгүй;
* Өвчний олон улсын ангилалын кодыг буруу нөхсөн эсхүл орхисон, алгассан, зөрүүлсэн;
* Асуулт/үзүүлэлт хоорондын шилжилт *(үсрэлт)-*ийг буруу хийсэн;
* Мэдээлэл цуглуулалтад ашигласан ойлголт, тодорхойлолт, ангиллын зөрүүтэй байдлаас үүдэн гарсан алдаа;
	+ 1. Хамралтын алдаа
* Хамрагдвал зохих эрүүл мэндийн байгууллагуудыг дутуу хамруулсан, эрүүл мэндийн байгууллагуудын үйл ажиллагааны чиглэлийг буруу, дутуу нөхсөн;
* Мэдээллийг сонгогдсон төрөл, тогтоосон хугацаа, давтамжаар цуглуулаагүй;
* Хугацаа хоцроосон;
	+ 1. Боловсруулалтын алдаа
* Шивэлтийн алдаа;
* Кодлолтын алдаа;
* Гарах хүснэгтэн дэх арифметик алдаа;
* Оруулалт хийх тооцооны алдаа;

**Тав. Мэдээлэл шалгах түвшин, хийх шалгалтууд**

* 1. Мэдээллийн шалгалтыг дараах түвшинд хийнэ.
		1. Өмчийн бүх хэлбэрийн эрүүл мэндийн байгууллага:
			1. Статистик мэдээлэл хариуцсан албан тушаалтан нь тайлан, мэдээг нэгтгэн шалгаж, гарсан алдааг залруулна;
			2. Өмчийн бүх хэлбэрийн эрүүл мэндийн байгууллагын дарга, захирал нь нэгтгэсэн тайлан, мэдээг хянаж баталгаажуулна;
		2. Аймгийн эрүүл мэндийн газар:
			1. Статистик мэдээлэл хариуцсан албан тушаалтнууд нь өмчийн бүх хэлбэрийн харьяа эрүүл мэндийн байгууллагуудаас ирүүлсэн тайлан, мэдээг хүлээн авах, авсан мэдээллээ нягтлан шалгаж, илэрсэн алдааг засуулж нэгтгэнэ;
			2. Хэлтэс /алба/-ийн дарга нь статистик мэдээлэл хариуцсан албан тушаалтнаас ирүүлсэн мэдээллийг шалгаж, Аймгийн эрүүл мэндийн газрын даргаар батлуулна;
		3. Нийслэлийн эрүүл мэндийн газрын статистик мэдээлэл, цахим эрүүл мэндийн хэлтэс:
			1. Мэргэжилтнүүд нь өмчийн бүх хэлбэрийн харьяа эрүүл мэндийн байгууллагуудаас ирүүлсэн тайлан, мэдээг хүлээн авах, авсан мэдээллээ нягтлан шалгаж, илэрсэн алдааг засуулж нэгтгэнэ;
			2. Ахлах мэргэжилтэн нь мэргэжилтнүүдийн шалгаж, нэгтгэсэн мэдээллийг үндсэн эрүүл мэндийн байгууллагаас авсан мэдээлэлтэй тулган шалгаж, илэрсэн алдааг засуулна;
			3. Албаны дарга нь ахлах мэргэжилтнээс ирүүлсэн мэдээллийг шалгаж, Нийслэлийн эрүүл мэндийн газрын даргаар батлуулна;
		4. Эрүүл мэндийн хөгжлийн төвийн эрүүл мэндийн мэдээллийн алба:
			1. Мэргэжилтнүүд нь Эрүүл мэндийн яамнаас тусгай зөвшөөрөл бүхий хувийн хэвшлийн эрүүл мэндийн байгууллагууд, төв эмнэлэг, тусгай мэргэжлийн төвүүд, аймаг, нийслэлийн эрүүл мэндийн газруудаас ирүүлсэн тайлан, мэдээг хүлээн авах, авсан мэдээллээ нягтлан шалгаж, илэрсэн алдааг засвар хийлгэж нэгтгэнэ;
			2. Ахлах мэргэжилтэн нь мэргэжилтнүүдийн шалгаж, нэгтгэсэн мэдээллийг үндсэн эрүүл мэндийн байгууллагаас авсан мэдээлэлтэй тулган шалгаж, илэрсэн алдааг засуулна;
			3. Албаны дарга нь ахлах мэргэжилтнээс ирүүлсэн мэдээллийг шалгаж, Эрүүл мэндийн хөгжлийн төвийн захирлаар батлуулна;
	2. Статистик тайлан, мэдээнд шалгалт хийхдээ энэхүү журмын 2 дугаар хавралтад заасан шалгалтуудыг заавал хийнэ.

**Зургаа. Тайлан, мэдээнд илэрсэн алдааг засварлах, алдаа болон засварыг баримтжуулах, алдааны шалтгаанд дүн шинжилгээ хийх**

* 1. Тайлан, мэдээнд илэрсэн алдааг засварлах, алдаа болон засварыг баримтжуулах
		1. Статистик мэдээлэл хариуцсан албан тушаалтан нь тухайн байгууллагын статистик тайлан, мэдээнд алдаа илэрсэн тохиолдол бүрд мэдээлэлд засвар, өөрчлөлт оруулахдаа 3, 4 дүгээр хавсралтын дагуу үйлдсэн байна.
		2. Эрүүл мэндийн байгууллагуудаас хүлээн авсан тайлан, мэдээнд энэхүү журмын 4.1-т заасан алдаа илэрсэн тохиолдолд алдааны баримтжуулалт, хийсэн засвар өөрчлөлтийг аймаг, нийслэлийн эрүүл мэндийн газар, эрүүл мэндийн хөгжлийн төвийн статистик мэдээлэл хариуцсан мэргэжилтэн нь энэхүү журмын 3, 4 дүгээр хавсралтын дагуу үйлдэнэ. Тухайн алдаатай тайлан, мэдээ гаргасан эрүүл мэндийн байгууллагад мэдэгдэж залруулга хүссэн албан бичгийн дагуу засварлана.
		3. Алдаа, засвар, өөрчлөлтийн баримтжуулалтад тухайн байгууллагын ахлах мэргэжилтэн, алба, хэлтсийн дарга хяналт тавина.
		4. Энэхүү журмын 7.1-т заасан зарчмуудыг бүрэн хэрэгжүүлэх, мэдээлэлд гарч байгаа алдааг илрүүлэн засварлах, дахин давтахгүй байх, алдааны шалтгаанд дүн шинжилгээ хийх зорилгоор илрүүлсэн алдаа, хийсэн засвар, өөрчлөлтийн баримтжуулалтыг хийсэн байна.
		5. Хэрэглэгчдэд тархаасны дараа илэрсэн алдааг засахдаа хэрэв тухайн хэвлэмэл бүтээгдэхүүнийг дахин хэвлэхээр болсон бол шууд залруулга хийж, залруулгын тухай тэмдэглэлийг дардас хуудас буюу *imprint1* хуудсанд оруулна. Хэрэв хэвлэмэл хувилбаргүй бол залруулгыг огнооны хамт засвар орсон файлын нүүр хуудсанд эсвэл *imprint* хуудсанд оруулна.
		6. Хэрэглэгчдэд зориулсан хэвлэмэл мэдээллийг хэвлэж бэлтгэсний дараа тархаахаас өмнө алдаа илэрсэн тохиолдолд түүнийг тайлбарласан залруулах хуудсыг хавсаргана. Залруулах хуудсыг алдааны засвар, өөрчлөлт хийсэн баримтжуулалт гэж үзнэ.
		7. Тайлан, мэдээг хэрэглэгчдэд тархаах хэвлэмэл мэдээлэл бэлтгэх явцад гарсан алдааг энэ журмын 4 дүгээр хавсралтын дагуу үйлдэж, тус эрүүл мэндийн байгууллагын дарга, захирал баталгаажуулсан байна.
		8. Төрөлт, нас баралт, өвчлөлийн мэдээний санд гарсан алдааг энэхүү журмын 3 дугаар хавсралтын дагуу үйлдэж, үндсэн ЭМБ-аас ирүүлсэн тодруулгыг энэхүү журмын 4 дүгээр хавсралтад тусгаж өөрчилснийг засварын баримтжуулалт гэж үзнэ.
	2. Тайлан, мэдээнд илэрсэн алдааны шалтгаанд дүн шинжилгээ хийх
		1. Тайлан, мэдээнд илэрсэн алдаа, засвар, өөрчлөлтийн баримтжуулалтыг тухайн эрүүл мэндийн байгууллагын статистик мэдээлэл хариуцсан албан тушаалтан, аймаг, нийслэлийн эрүүл мэндийн газрын статистик мэдээллийн хэлтэс, эрүүл мэндийн хөгжлийн төвийн эрүүл мэндийн мэдээллийн алба нь дотооддоо хэлэлцэн, цаашид хэрэгжүүлэх apгa хэмжээг тодорхойлно.
		2. Аймаг, нийслэлийн статистик мэдээллийн хэлтэс, эрүүл мэндийн хөгжлийн төвийн эрүүл мэндийн мэдээллийн алба нь хагас, бүтэн жилээр энэхүү журмын 3, 4 дүгээр хавсралтыг харьяа эрүүл мэндийн байгууллагуудаас хүлээн авч алдаа гарч буй шалтгаанд дүн шинжилгээ хийж, цаашид авах apгa хэмжээг тодорхойлно.

**Долоо. Тайлан, мэдээнд алдаа гарахаас урьдчилан сэргийлэх**

* 1. Эрүүл мэндийн статистик тайлан, мэдээнд алдаа гарах, гарсан алдааг дахин давтах явдлаас урьдчилан сэргийлж, чанарын удирдлагын дараах зарчмуудыг мөрдөнө. Үүнд:
		1. Үнэн бодит байдал – тухайн тайлан, мэдээг хэр зэрэг бодитой зөв тайлбарлаж байгааг;
		2. Нийцтэй байдал – статистик тайлан, мэдээ нь эрүүл мэндийн байгууллагуудын тусламж үйлчилгээний шатлалаас үл хамааран нэгтгэгдэх боломжтой байх явдал;
		3. Уялдаатай байдал – логикийн болон тооны уялдааг хангах;
		4. Шуурхай байдал, цаг хугацаандаа байх – статистик тайлан, мэдээ, мэдээлэл тушаалд заасан цаг хугацаандаа гарч, тархаагдах ёстой;
		5. Иж бүрэн байдал – статистикийн системээс гаргаж буй нийт мэдээлэлд хэрэглэгч байнга олж авахыг хүсэж байгаа мэдээллийн эзлэх хувь;
	2. Статистик тайлан, мэдээ, мэдээлэлд алдаа гаргах, гарсан алдааг дахин давтахаас урьдчилан сэргийлж дараах үйл ажиллагааг хэрэгжүүлнэ: Үүнд:
		1. Эрүүл мэндийн статистик тайлан, мэдээ гаргахад ашиглаж байгаа apгa зүйн нэгдмэл байдлыг хангах;
		2. Эрүүл мэндийн статистик тайлан, мэдээнд хамрагдсан бүх эрүүл мэндийн байгууллагуудаас иpүүлcэн мэдээллийн нууцлалыг “Эрүүл мэндийн тухай”, "Статистикийн тухай", ”Төрийн болон албаны нууцын тухай”, “Хүний хувийн мэдээлэл хамгаалах тухай”, “Байгууллагын нууцын тухай" хууль болон бусад холбогдох эрх зүйн акт, журам, дүрэмд заасны дагуу хангах;
		3. Статистикийн үйл ажиллагаа, тоо мэдээллийн талаарх ойлголт мэдлэгийг байнга нэмэгдүүлэх, түүний дотор шинээр ажилд орсон албан хаагчдад статистикийн ажлын чиг баримжаа олгох сургалтыг зохион байгуулж хэвших. Үүнд:
			1. Эрүүл мэндийн байгууллагын түвшинд статистик мэдээлэл хариуцсан албан тушаалтан эсвэл шууд удирдах албан тушаалтан;
			2. Аймаг, нийслэлийн түвшинд Эрүүл мэндийн газрын статистик мэдээллийн хэлтэс;
			3. Улсын хэмжээнд Эрүүл мэндийн хөгжлийн төвийн эрүүл мэндийн мэдээлллийн алба тус тус зохион байгуулна;
		4. Ажилтнуудын өөрийн үнэлгээ болон дэмжлэгт үнэлгээг тогтмол зохион байгуулж хэвших, чанарын дотоод хяналтыг эрчимжүүлж, тогтмолжуулах;
	3. Эрүүл мэндийн статистик тайлан, мэдээг оруулах, боловсруулах, нэгтгэх шатанд энэхүү журмын 4.1-т заасан алдаанаас зайлсхийх үүднээс мэдээллийг програмд бүртгэх, боловсруулах, нэгтгэх хугацаа, дарааллыг эрүүл мэндийн хөгжлийн төвийн салбарын тайлан, мэдээ, мэдээлэл хариуцсан мэргэжилтэн, програм хангамж хариуцсан мэргэжилтнүүд хамтран гаргана. Үүнд:
		1. Тайлан, мэдээний програмыг нээх, хаах хугацаа
		2. Тайлан, мэдээг програмд оруулах, боловсруулах хугацаа
	4. Эрүүл мэндийн хөгжлийн төвийн эрүүл мэндийн мэдээллийн алба, аймаг, нийслэлийн эрүүл мэндийн газрын статистик мэдээллийн хэлтэс, өмчийн бүх хэлбэрийн эрүүл мэндийн байгууллагуудын статистик мэдээлэл хариуцсан албан тушаалтнууд нь тайлан, мэдээ гаргах бүхий л шатанд энэхүү журмын хэрэгжилтийг хангаж ажиллана.
	5. Журмын хэрэгжилтэд хяналт тавих, үнэлгээ хийх асуудлыг Эрүүл мэндийн хөгжлийн төвийн эрүүл мэндийн мэдээллийн алба зохион байгуулна.

**Найм. Хүлээх хариуцлага**

8.1 Энэхүү журмын биелэлтийг статистикийн үйл ажиллагаандаа хэрэгжүүлээгүй тохиолдолд байгууллагын дотоод журам, Хөдөлмөрийн тухай хууль, Төрийн албаны тухай хууль, Зөрчлийн тухай хуульд заасны дагуу сахилга, шийтгэлийн арга хэмжээ авна.

*Эрүүл мэндийн хөгжлийн төвийн захирлын*

*2023 оны ..... дугаар сарын .....-ны*

*өдрийн ..... дугаар тушаалын*

*2 дугаар хавсралт*

**ЭРҮҮЛ МЭНДИЙН СТАТИСТИК ТАЙЛАН, МЭДЭЭ, МЭДЭЭЛЭЛД ХИЙХ ШАЛГАЛТУУД**

Статистик тайлан, мэдээнд хийгдэх шалгалтыг гараар болон программаар хийнэ. Үүнд:

1. Эрүүл мэндийн статистик тайлан, мэдээг мэдээлэгчээс маягтаар буюу цаасан хэлбэрээр цуглуулдаг бол шалгалтыг гараар хийнэ.
2. Тайлан, мэдээг эрүүл мэндийн байгууллагаас бүртгэлтийн програм хангамжаар дамжуулан мэдээний сан үүсгэдэг бол программаар шалгалт хийнэ.
	1. Тайлан, мэдээг программд шивэлт хийх явцад шалгах шалгалт;
	2. Мэдээллийг программд шивсний дараа мэдээлэл боловсруулах шатанд хийх шалгалт;
	3. Үр дүнгийн болон тайлангийн хүснэгт уншуулж шалгах шалгалт;

Сар, улирал, жилийн тайлан, мэдээнд дараах хэлбэрийн шалгалтууд хийнэ. Үүнд:

1. Мэдээлэл цуглуулалтад хамрагдвал зохих эрүүл мэндийн байгууллагууд бүрэн хамрагдсан эсэхийг шалгах
	1. Тайлан, мэдээнд хамрагдвал зохих эрүүл мэндийн байгууллагууд бүрэн хамрагдсан эсэхийг тушаал, журмын дагуу жагсаалттай тулган шалгана;
	2. Тайлан, мэдээг тогтоосон хугацаанд нь цуглуулсан эсэхийг мэдээг баазад шивж оруулсан, дамжуулсан хугацаагаар бүртгэж, хариуцсан албан тушаалтны бүртгэсэн хугацаатай тулган шалгана;
2. Тайлан, мэдээний ангилал бүрэн гүйцэт, зөв нөхөгдсөн эсэхийг шалгах шалгалт;
3. Тайлан, мэдээ, мэдээллийн үзүүлэлтүүд, үзүүлэлтийн хэмжих нэгжийг маягтад заасны дагуу зөв, бүрэн гүйцэд нөхсөн эсэхийг шалгах шалгалт;
4. Тайлан, мэдээний тухайн сар, улирал, жилийн дүн, өссөн дүнгийн уялдааг шалгах шалгалт;
5. Тайлан, мэдээ, мэдээллийн үзүүлэлтүүдийн нийт дүн, баланслалтыг шалгах шалгалт;
6. Тайлан, мэдээ, мэдээллийн үзүүлэлтүүд хоорондын логик уялдааны шалгалт;
7. Тайлан, мэдээ, мэдээллийн үзүүлэлтүүдийн хэт хэлбэлзэлтэй утга буюу хэт их, хэт бага утга байгаа эсэхийг шалгах шалгалт;
8. Тайлан, мэдээ, мэдээллийн үзүүлэлтүүдийг бусад мэдээний үзүүлэлтүүдтэй уялдуулж шалгах шалгалт;

Эрүүл мэндийн хөгжлийн төвийн эрүүл мэндийн мэдээллийн албаны мэргэжилтнүүд нь тайлан, мэдээг аймаг, нийслэлийн эрүүл мэндийн газрын статистик мэдээллийн хэлтэс болон төв эмнэлэг, тусгай мэргэжлийн төв, Эрүүл мэндийн яамнаас тусгай зөвшөөрөл бүхий хувийн хэвшлийн эрүүл мэндийн байгууллагуудаас хүлээн авч, шалгаж, нэгтгэсний дараа хэрэглэгчдэд тархаах мэдээллийг бэлтгэн, тархаахад гарч болзошгүй алдааг илрүүлэх шалгалтыг дараах байдлаар хийнэ.

1. Хэрэглэгчдэд тархаах мэдээллийг бэлтгэх явцад гарч болзошгүй алдааг илрүүлэх шалгалт
	1. Бэлтгэж, боловсруулсан хүснэгт, тайлбар, танилцуулга, график нь баримтлабал зохих нэгдсэн стандарт, дизайнтай нийцэж байгаа эсэхийг шалгах;
	2. Бэлтгэж, боловсруулсан хүснэгт, тайлбар, зүүлт, танилцуулга, графикт тусгасан тоон үзүүлэлтүүдийг уялдуулан шалгах;
	3. Бэлтгэж, боловсруулсан хүснэгтэд тусгасан дүнд эзлэх хувь, өсөлт, бууралт зэргийн тооцоолол, томьёог шалгах;
	4. Бэлтгэсэн танилцуулга, тайлбар зүүлтийн үг, үсэг, утга найруулгын агуулгыг шалгах;
	5. Бэлтгэж, боловсруулсан хүснэгтэд тусгасан мэдээллийг тухайн хүснэгтийн өмнөх хугацааны мэдээтэй харьцуулан шалгах;
	6. Бэлтгэж, боловсруулсан хүснэгт, тайлбар, танилцуулга, график, зургийн англи бичвэрийг монгол бичвэртэй тулган шалгах;
	7. Бэлтгэж, боловсруулсан мэдээний үзүүлэлтүүдийг тухайн мэдээний болон бусад мэдээний үзүүлэлтүүдтэй уялдаж байгаа эсэхийг шалгах;
	8. Мэдээллийг хянуулах явцад илэрсэн алдааг бүрэн зассан эсэхийг нягтлан шалгах;
2. Хэвлэлийн эх бэлтгэлийн явцад гарч болзошгүй алдааны шалгалт
	1. Бэлтгэж, боловсруулсан бүх мэдээллийг хэвлэлийн эхтэй тулган шалгах;
	2. Бэлтгэж, боловсруулсан мэдээллийг бүхэлд нь уншиж, үг үсэг, монгол хэлний зөв бичгийн дүрмийн алдаа, найруулга, орчуулга, хүснэгт, график, дизайн зэргийг шалгах;
3. Хэвлэлийн эх бэлтгэлийн дараах шалгалт
	1. Монгол, англи эхийг тулган тоон болон текстэн мэдээлэл зөрүүтэй байгаа эсэхийг шалгах;
	2. Текстэн мэдээллийн утга найруулга хэрэглэгчдэд эргэлзээ төрүүлэхгүй, шууд ойлгохоор энгийн өгүүлэмжтэй байгаа эсэхийг нягтлах;
	3. Хэвлэлийн эх бэлтгэлээс үүдэлтэй хүснэгтийн гарчиг, бүлгийн гарчиг, хуудасны дугаарыг зөрүүлсэн, бичвэр дутуу гарсан, давхар хуулсан, огноо засаагүй байх зэрэг алдаа гарсан эсэхийг шалгах;
4. Цахим мэдээлэлд гарч болзошгүй алдааг шалгах
	1. Цахим хуудас /[www.hdc.gov.mn](http://www.hdc.gov.mn), [www.1313.mn](http://www.1313.mn)/ эрүүл мэндийн статистик мэдээллийн нэгдсэн системд мэдээлэл шинэчилсэн огноог шалгаж, системд оруулсан монгол, англи хэл дээрх мэдээлэл бүрэн байгаа эсэхийг нягтлах;
	2. Мэдээллийн нэгдсэн системд шинэчилж оруулсан үзүүлэлтүүд, тэдгээрийн утгын зөрүү байгаа эсэхийг шалгах;
	3. Хэвлэмэл бүтээгдэхүүнд орсон болон вэб хуудсанд тавигдсан мэдээллүүд зөрүүтэй эсэхийг нягтлан шалгах;

*Эрүүл мэндийн хөгжлийн төвийн захирлын*

*2023 оны ..... дугаар сарын .....-ны*

*Өдрийн ..... дугаар тушаалын*

1. *дугаар хавсралт*

ТАЙЛАН, МЭДЭЭНД ИЛЭРСЭН АЛДААНЫ БАРИМТЖУУЛАЛТ

|  |  |  |  |
| --- | --- | --- | --- |
| Огноо | Тайлан, мэдээний нэр | Гарсан алдаа | Илрүүлсэн албан тушаалтан |
| Техникийн алдаа | Хэмжилтийн алдаа | Хамралтын алдаа | Боловсруулалтын алдаа |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

Хянасан: ....................................................... / /

/гарын үсэг/ нэр, албан тушаал

 Огноо ...........................

Үйлдсэн: ....................................................... / /

/гарын үсэг/ нэр, албан тушаал

 Огноо ...........................

*Эрүүл мэндийн хөгжлийн төвийн захирлын*

*2023 оны ..... дугаар сарын .....-ны*

*өдрийн ..... дугаар тушаалын*

*4 дүгээр хавсралт*

ТАЙЛАН, МЭДЭЭНД ИЛЭРСЭН АЛДААНЫ ЗАСВАР, ӨӨРЧЛӨЛТИЙН БАРИМТЖУУЛАЛТ

|  |  |  |  |  |
| --- | --- | --- | --- | --- |
| Тайлан, мэдээний нэр | Алдааны утга | Засварласан /өөрчилсөн утга | Засвар, өөрчлөлт оруулсан шалтгаан | Засвар/өөрчлөлт хийсэн огноо |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

Хянасан: ....................................................... / /

/гарын үсэг/ нэр, албан тушаал

 Огноо ...........................

Үйлдсэн: ....................................................... / /

/гарын үсэг/ нэр, албан тушаал

 Огноо ...........................